Преузето са <https://pravno-informacioni-sistem.rs>

Службени гласник РС 76/2024, Датум: 13.9.2024.

**4011**

На основу члана 123. тачка 3. Устава Републике Србије, а у вези са чланом 7. Закона о безбедности и здрављу на раду („Службени гласник РС”, број 35/23),

Влада доноси

**УРЕДБУ**

**о изменама и допунама Уредбе о безбедности и здрављу на раду на привременим или покретним градилиштима**

Члан 1.

У Уредби о безбедности и здрављу на раду на привременим или покретним градилиштима („Службени гласник РС”, бр. 14/09, 95/10, 98/18 и 35/23 – др. закон), у члану 3. став 1. тачка 6) речи: „било које друго” бришу се.

Члан 2.

У члану 8. став 2. и члану 15. став 1. тачка 1) речи: ,,радној околини” замењују се речима: ,,радној средини”.

Члан 3.

У члану 9. став 5. мења се и гласи:

„Инвеститор, односно заступник инвеститора дужан је да упозна координатора за извођење радова са увођењем послодавца или другог лица најкасније седам дана пре почетка њиховог рада на градилишту.”

Члан 4.

У члану 12. тачка 4) речи: ,,испитивања опреме за рад” замењују се речима: ,,провере опреме за рад и прегледа и испитивања електричних и громобранских инсталација”.

Члан 5.

У члану 13. став 1. тачка 9) мења се и гласи:

„9) врши непосредну контролу градилишта на коме врши координацију, и то:

(1) свакодневно на изградњи објеката који су према пропису којим се уређује планирање и изградња одређени као објекти од посебног значаја за Републику Србију, код који се због сложености њиховог извођења појављује специфичан ризик по безбедност и здравље запослених и других лица,

(2) свакодневно када се издаје дозвола за рад за извођење радова на висини, у дубини, у скученом простору, у простору са потенцијално експлозивним атмосферама, на енергетском објекту, при коришћењу опасне хемијске материје, рад у зонама у којима је присутна озбиљна, неизбежна или непосредна опасност или штетност која може да угрози здравље запосленог,

(3) за остала градилишта према организацији и технологији извођења радова из Плана превентивних мера безбедности и здравља на раду, а најмање једном у пет радних дана.”

У тачки 10) речи: „евиденцију о обиласку” замењују се речима: „извештај о контроли”.

Став 2. мења се и гласи:

„Извештај о контроли градилишта води се у папирном облику или електронским путем. Извештај о контроли градилишта (прилог 6) одштампан је уз ову уредбу и чини њен саставни део.”

Члан 6.

Назив изнад члана 17. и члан 17. мењају се и гласе:

**„3. Консултовање и сарадња са запосленима**

Члан 17.

Консултовање и сарадња са запосленима и/или њиховим представницима за безбедност и здравље на раду код послодаваца који обављају своје активности на радном месту у радној средини на градилишту спроводи се у складу са Законом о безбедности и здрављу на раду у вези са свим питањима која се односе на безбедност и здравље на раду на градилишту, а нарочито када се ради о примени одредаба чл. 12, 13. и 15. ове уредбе, водећи рачуна о ризицима од настанка повреда и оштећења здравља запослених и величини градилишта.”

Члан 7.

У Прилогу 4 – Преглед мера за безбедан и здрав рад на привременим и покретним градилиштима, додаје се уводна напомена, која гласи:

„Уводна напомена:

Обавезе наведене у овом прилогу примењују се кад год је то потребно због карактеристика градилишта, активности, околности или ризика.

За потребе овог прилога, израз „просторије” обухвата, између осталог и просторије за смештај запослених.”

У глави А. ОПШТЕ МЕРЕ, у тачки 7.1 речи: „температури околине” замењују се речима: „температури која не угрожава безбедност и здравље људе”.

У тачки 8.3 речи: „запослени могу бити” замењују се речима: „су запослени”.

У тачки 14.2.3 запета и речи: „уколико то захтевају разлози за приватност” бришу се.

У глави Б. ПОСЕБНЕ МЕРЕ, у одељку I. Радна места у затвореном простору у тачки 10.1 после речи: ,,заштитним блокадама” додају се речи: ,,и морају да буду опремљене приступачним уређајима за лако препознавање и хитно искључивање у случају опасности”.

У одељку II. Радна места на отвореном простору, у тачки 5.1 после речи: ,,прописаним заштитним оградама” додају се запета и речи: ,,нарочито употребом чврстих корпи висећих скела које су довољно високе и имају најмање једну задњу плочу, главни рукохват и прелазни рукохват или одговарајући еквивалент”.

У тачки 5.2 речи: ,,других мера обезбедити одговарајућа безбедност запослених” замењују се речима: ,,одговарајућег средства за приступ и морају се користити заштитни опасачи или друге безбедносне методе за причвршћивање (анкер, сидриште, привремена линија живота и др.)”.

У тачки 13.3 реч: ,,одређеним” замењује се речју: ,,редовним”.

Члан 8.

У Прилогу 6 речи: ,,Образац 6” бришу се, реч: ,,обиласка” у одређеном падежу замењује се речју: ,,контроле” у одговарајућем падежу.

Члан 9.

Ова уредба ступа на снагу осмог дана од дана објављивања у ,,Службеном гласнику Републике Србије”.

05 број 110-8588/2024

У Београду, 12. септембра 2024. године

**Влада**

Председник,

**Милош Вучевић,** с.р.